Diari Oficial de la Generalitat Valenciana


Sumari del DOGV 9969, del 30-10-2024 (2024/11970)

RESOLUCIÓ de 24 d'octubre de 2024, de la Presidència, per la qual es modifica la Resolució de 24 de maig de 2022, del president de Turisme Comunitat Valenciana, per la qual es disposa el pagament del crèdit assignat per la Secretaria d’Estat de Turisme a les onze entitats locals integrants del Pla territorial de sostenibilitat turística Comunitat Valenciana 2021 en el marc de l’estratègia de sostenibilitat turística en destinacions dins del Pla de recuperació, transformació i resiliència.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9969

Data del DOGV
:   30-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11637

CVE
:   ORLM-H-6163-03927

Data del document
:   24-10-2024

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública
    * turisme

*Antecedents de fet*

Primer. El 21 de desembre de 2021 es va adoptar l’«Acord de la Conferència Sectorial pel qual es fixen els criteris de distribució, així com el repartiment resultant per a les comunitats autònomes, del crèdit destinat al finançament d’actuacions d’inversió per part d’entitats locals en el marc del component 14, inversió 1, del Pla de recuperació, transformació i resiliència, per un import total de 192.378.456 euros per a l’exercici 2021».

Segon. El 24 de maig de 2022  el president de Turisme Comunitat Valenciana va aprovar una resolució per la qual es va disposar el pagament del crèdit assignat per la Secretaria d’Estat de Turisme a les 11 entitats locals integrants del Pla territorial de sostenibilitat turística Comunitat Valenciana 2021 en el marc de l’Estratègia de sostenibilitat turística en destinacions dins del Pla de recuperació, transformació i resiliència (d’ara en avant, PRTR).

Tercer. El 17 d’octubre de 2023, el Consell d’Assumptes Econòmics i Financers (ECOFIN) va aprovar l’addenda al PRTR, i va introduir modificacions en la redacció de les fites i objectius CID del Programa extraordinari de plans de sostenibilitat turística en destinació.

Quart. El 29 de desembre de 2023, va ser modificat per part de la Conferència Sectorial de Turisme l’Acord de 21 de desembre de 2021, a fi d’incorporar les modificacions de les fites i objectius introduïts en l’addenda al PRTR.

Quint. Després de l’aprovació de l’addenda al PRTR i la modificació de l’esmentat acord, és necessària la modificació de la Resolució de 24 de maig de 2022, del president de Turisme Comunitat Valenciana per a adaptar-la a l’esmentada normativa.

*Fonaments de dret*

Primer. L’addenda al PRTR aprovada pel Consell d’Assumptes Econòmics i Financers (ECOFIN) el 17 d’octubre de 2023.

Segon. La Resolució de 29 de desembre de 2023, de la Secretaria d’Estat de Turisme, per la qual es publica l’Acord de la Conferència Sectorial de Turisme de 24 de maig de 2022, modificat per l’Acord de 29 de desembre de 2023, pel qual es fixen els criteris de distribució, així com el repartiment resultant per a les comunitats autònomes, del crèdit destinat al finançament d’actuacions d’inversió per part d’entitats locals en el marc del component 14, inversió 1, del Pla de recuperació, transformació i resiliència, que substituïx la Resolució de 22 de maig de 2023, de la Secretaria d’Estat de Turisme.

Tercer. La Resolució de 24 de maig de 2022, del president de Turisme Comunitat Valenciana per la qual es va disposar el pagament del crèdit assignat per la Secretaria d’Estat de Turisme a les onze entitats locals integrants del Pla territorial de sostenibilitat turística Comunitat Valenciana 2021 en el marc de l’Estratègia de Sostenibilitat Turística en Destinacions dins del Pla de recuperació, transformació i resiliència.

Quart. La Resolució de 24 de maig de 2024, de la consellera d’Innovació, Indústria, Comerç i Turisme per la qual s’assigna formalment a Turisme Comunitat Valenciana la realització d’accions previstes en el Pla de recuperació, transformació i resiliència i se li comuniquen els requisits que haurà de complir com a entitat instrumental, i en la qual s’establix que la Conselleria d’Innovació, Indústria, Comerç i Turisme, com a entitat executora del PRTR en la matèria que ens ocupa, assigna a Turisme Comunitat Valenciana la realització de les actuacions previstes en el PRTR en el marc dels subprojectes arreplegats en esta resolució.

Quint. L’Orde HFP/55/2023, de 24 de gener, relativa a l’anàlisi sistemàtica del risc de conflicte d’interés en els procediments que executen el PRTR.

Sext. El Pla de mesures antifrau de Turisme Comunitat Valenciana en l’execució d’actuacions finançades pels fons de l’MRR, actualitzat i publicat el 20 de juny de 2024 en la web institucional de TCV, disponible en l’enllaç web:

[https://www.turisme.gva.es/turisme/es/files/pdf/2024\_PMA.pdf](https://www.turisme.gva.es/turisme/es/files/pdf/2024_PMA.pdf#_blank)

Sèptim. L’article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, establix que Turisme Comunitat Valenciana és una entitat de dret públic, pertanyent al sector públic instrumental i integrat en el sector públic administratiu, amb personalitat jurídica pròpia i plena capacitat d’actuar per al compliment dels seus fins, dotada d’autonomia econòmica i administrativa, a la qual correspon el foment i execució de la política turística de la Comunitat Valenciana. En l’apartat 2 d’este precepte assenyala que «queda adscrit al departament del Consell amb competències en matèria de turisme en els termes que reglamentàriament es determinen»; competència que correspon a la Conselleria d’Innovació, Indústria, Comerç i Turisme, segons el que s’establix en l’article 10 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions. La disposició final 3a de l’esmentat decret assenyala que «sense perjuí del que es determine en les disposicions que establisquen l’estructura orgànica de l’Administració del Consell, o en els reglaments orgànics dels respectius departaments d’este, les entitats del sector públic instrumental queden adscrites als corresponents departaments del Consell, d’acord amb les competències que s’assignen a estos».

L’article 13.4 de la Llei 15/2018, de 7 de juny, establix que «el president o presidenta de l’entitat, que ho serà al seu torn del Comité de Direcció i del Comité Estratègic de Gestió, serà el titular de l’òrgan del Consell amb competències en matèria de turisme i ostentarà la superior representació de Turisme Comunitat Valenciana en totes les seues relacions amb entitats públiques o privades, amb les excepcions que puguen establir-se reglamentàriament». Sobre este tema, l’article 124.2 del Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, disposa que «la persona titular de la Conselleria d’Innovació, Indústria, Comerç i Turisme ostentarà la presidència de Turisme Comunitat Valenciana».

Concretament, l’article 31.2.d del Decret 7/2020, de 17 de gener, del Consell, de regulació dels òrgans per a la coordinació de l’acció turística i de l’organisme públic per a la gestió de la política turística, establix, entre les funcions del president de Turisme Comunitat Valenciana, «exercir la representació permanent de Turisme Comunitat Valenciana en la firma de convenis i contractes, que queda constituït com a òrgan de contractació d’este ens, sense perjuí de la delegació de facultats que en esta matèria puga acordar a favor d’altres òrgans, així com en la firma de qualssevol actes i negocis jurídics no atribuïts expressament a altres òrgans d’esta».

Vistos els antecedents de fet i els fonaments de dret esmentats i la resta aplicable general i pertinent,

RESOLC

*Primer*

Modificar els següents apartats del resolc segon, relatiu a les obligacions de les entitats perceptores dels fons, règim jurídic, seguiment, execució i avaluació dels plans de la Resolució de data 24 de maig de 2022 per la qual es disposa el pagament del crèdit assignat per la Secretaria d’Estat de Turisme a les 11 entitats locals integrants del Pla territorial de sostenibilitat turística Comunitat Valenciana 2021 en el marc de l’Estratègia de Sostenibilitat Turística en Destinacions dins del PRTR; això en compliment del que s’establix en l’addenda al PRTR de 17 d’octubre de 2023 aprovada per l’ECOFIN i de l’Acord de la Conferència Sectorial de Turisme de 29 de desembre de 2023. Les modificacions són les següents:

S’elimina en l’apartat 2.1. Compte bancari, la frase següent:

«Els interessos generats en el compte bancari, si correspon, seran aplicats a les actuacions del respectiu Pla de sostenibilitat turística en destinació».

S’hi afig l’apartat 2.1.bis Romanents i interessos:

«Els romanents resultants de l’execució de qualsevol de les accions contemplades en la intervenció respectiva, així com els interessos generats en el compte bancari, si correspon, poden ser reinvertits en estes accions, aplicats a qualsevol de les contemplades en el quadre d’inversió de l’entitat local beneficiària o utilitzats per a la creació de noves actuacions, sempre que complisquen els requisits establits en la versió en vigor de l’Estratègia de Sostenibilitat Turística en Destinacions.

En el cas dels interessos, serà necessari que siguen aprovats en la Comissió Bilateral de la Secretaria d’Estat de Turisme – Turisme Comunitat Valenciana pel fet que la seua incorporació al pla/ACD modifica l’import total subvencionat».

Apartat 2.2: Termini d’execució, que queda redactat de la manera següent:

«L’inici del termini d’execució de les intervencions del Pla territorial de sostenibilitat turística en destinació Comunitat Valenciana 2021 (d’ara en avant, PTSTDCV-21) contemplades en l’annex d’esta resolució es computarà a partir de l’endemà del pagament de l’aportació de la Secretaria d’Estat de Turisme a la Comunitat Valenciana (23 d’abril de 2022) i finalitzarà el 31 de març de 2026.

Segons establix l’estratègia, els terminis d’execució del PTSTDCV-21 són compatibles amb les fites i objectius CID (Council Implementating Decision) vinculants per a la submesura C14.I1.S2.

En tot cas, cal ressaltar el vincle del finançament amb les fites i objectius associats a ella, especialment els següents:

Fita núm. 220 del CID, quart trimestre de 2024: cada una de les intervencions del PTSTDCV-21 a les quals es fa referència en l’annex d’esta resolució hauran d’arribar com a mínim al percentatge d’execució del 50 %.

Fita núm. 221 del CID, segon trimestre 2026: cadascuna de les actuacions incloses en les intervencions del PTSTDCV-23 hauran d’estar degudament executades i justificades davant de Turisme Comunitat Valenciana, i s’haurà de presentar la documentació exigida en l’apartat 2.10 d’esta resolució.

Els crèdits transferits queden legalment afectats al finançament de les actuacions acordades, de manera que possibiliten el compliment dels objectius comunitaris en la matèria i de les fites i objectius del component 14 del PRTR, i es preveu el reintegrament total o parcial d’estos en cas que no es realitze el gasto o s’incomplisquen totalment o parcialment els objectius previstos, segons el que es disposa en l’article 7.7a de la Llei 11/2020, de 30 de desembre, de pressupostos generals de l’Estat per a l’any 2021, i l’article 37.4 del Reial decret llei 36/2020, de 30 de desembre».

Apartat 2.4: Execució de les intervencions incloses del PTSTDCV-21,que queda redactat de la manera següent:

«L’execució de la respectiva intervenció que s’arreplega en l’annex d’esta resolució correspondrà a cadascuna de les entitats locals beneficiàries en la seua condició d’entitat executora, i la Generalitat Valenciana serà la coordinadora de la seua execució.

Cadascuna de les entitats locals beneficiàries podrà concertar amb tercers l’execució total o parcial del Pla mitjançant els procediments de licitació corresponents o procedir a la seua execució total o parcial mitjançant encàrrecs a mitjans propis d’acord amb els límits previstos en la Llei 9/2017, de 8 de novembre, de contractes del sector públic.

En cas de subcontractació, serà aplicable l’article 29 i concordants de la Llei 38/2003, de 17 de novembre, general de subvencions, i, quan l’activitat subcontractada excedisca el 20 % de l’import de la subvenció i este siga superior a 60.000 €, la subcontractació estarà sotmesa al compliment dels requisits següents:

a) Que el contracte es formalitze per escrit.

b) Que la formalització del contracte siga autoritzada prèviament per l’òrgan concedent.

L’entitat local beneficiària serà responsable del respecte, per part d’estos tercers, del contingut de la normativa europea i nacional i, en particular, del compliment dels requisits establits per l’article 13.2 de l’esmentada Llei 38/2003, així com que es troben al corrent del pagament de les obligacions de reembossament o de qualsevol altres préstecs o bestretes anteriorment concedides amb càrrec als pressupostos generals de l’Estat.

Així mateix, ha de garantir el compliment de l’Orde HFP/55/2023, de 24 de gener, relativa a l’anàlisi sistemàtica del risc de conflicte d’interés en els procediments que executen el PRTR, i de l’article 8 de l’Orde UNO 3611/2021, de 29 de setembre, en relació amb la identificació dels perceptors finals dels fons, entitats beneficiàries de les ajudes, contractistes i subcontractistes i l’aportació d’esta informació, per a complir el mandat establit en la lletra d de l’apartat 2 de l’article 22 del Reglament (UE) 2012/241 del Parlament Europeu i del Consell, que establix l’obligació de l’estat membre de demanar un format electrònic que permeta fer busques i una base de dades única, entre altres, de les dades següents:

El nom del perceptor final dels fons.

El nom del contractista i del subcontractista, quan el perceptor final dels fons siga un poder adjudicador de conformitat amb el dret de la Unió o nacional en matèria de contractació pública.

Els noms, els cognoms i les dates de naixement dels titulars reals del perceptor dels fons o del contractista, segons es definix en l’article 3, punt 6, de la Directiva (UE) 2015/849 del Parlament Europeu i del Consell.

Una llista de mesures per a l’execució de reformes i projectes d’inversió en el marc del PRTR, juntament amb l’import total del finançament públic de les mesures esmentades i que indique la quantia dels fons desemborsats en el marc de l’MRR i altres fons de la Unió. Específicament, les entitats beneficiàries, així com les contractistes i subcontractistes d’estes, acceptaran la cessió de dades entre les administracions públiques implicades per a complir tot el que preveu la normativa europea aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals. Per a això farà falta que òmpliguen el formulari establit en l’annex IV.B de l’Orde HFP/1030/2021, de 29 de setembre.

Les entitats beneficiàries, així com les contractistes i subcontractistes d’estes, emplenaran la declaració responsable relativa al compromís de compliment dels principis transversals establits en el PRTR i que puguen afectar el seu àmbit de gestió, que consta com a annex IV a l’Orde HFP/1030/2021.

En el procés d’execució de les intervencions incloses en el PTSTDCV-21, les entitats beneficiàries que es detallen en l’annex d’esta resolució estaran obligades a crear a Espanya tota l’ocupació necessària per a la realització de l’activitat, que es farà amb personal contractat i afiliat a la Seguretat Social en el territori nacional. El compliment d’este requisit s’haurà de justificar documentalment».

Apartat 2.6: Gastos objecte de finançament i emmarcats en l’Estratègia del programa de PTSTD, que queda redactat de la manera següent:

«Les inversions corresponents a la tipologia de les actuacions a executar vinculades a cadascuna de les intervencions que han de dur a terme les entitats locals que es detallen en l’annex d’esta resolució podran ser finançables, considerant com a tals, entre altres, les següents:

1. Les contractacions externes d’enginyeria, seguiment i obra civil.

2. Els contractes de compra d’equips, incloent-hi equipament tecnològic i equips informàtics, relacionats amb les actuacions finançades.

3. L’adquisició de llicències de programari de caràcter especialitzat i destinat exclusivament a l’actuació i que possibilite la utilització adequada de l’equipament adquirit.

4. Les contractacions externes de consultoria, que es duen a terme dins de l’actuació objecte de la subvenció com a part d’esta. Els estudis de viabilitat i d’enginyeria de detall seran subvencionables sempre que siguen necessaris per a la realització de l’actuació. Podran haver-se realitzat amb anterioritat a la data d’elegibilitat, però en este cas el seu cost no seria elegible.

5. Les contractacions externes per treballs d’assessorament legal, notaria, assessorament tècnic o financer comptable o auditoria, si estan directament lligats al projecte i són necessaris per a preparar-lo o realitzar-lo, sempre que hagen sigut contemplats en el pressupost.

Així mateix, no es consideraran costos finançables, els inclosos en els conceptes següents:

1. Autoritzacions administratives, llicències, permisos, cost d’avals i/o fiances, multes, taxes.

2. Qualssevol gastos associats a gestions, contractacions, consultes o tràmits administratius, encara que siguen necessaris per a l’obtenció de permisos o llicències.

3. Gastos recurrents o estructurals i, en particular, gastos de personal de les administracions públiques, atés que l’article 5 del Reglament de l’MRR disposa que l’«ajuda del mecanisme no substituirà, excepte en casos degudament justificats, els gastos pressupostaris nacionals ordinaris».

4. Assegurances subscrites pel sol·licitant.

5. Vigilància i seguretat durant l’execució de l’obra fins a la data de posada en marxa.

6. Qualssevol costos financers.

7. Costos associats a sancions penals, així com gastos de procediments judicials.

8. Llicències destinades a sistemes operatius i aplicacions ofimàtiques.

9. Qualsevol gasto d’operació i manteniment de les actuacions o gastos propis de l’Administració.

En qualsevol cas, els gastos subvencionables estan subjectes a totes les disposicions que conté l’article 31 de la Llei 38/2003, de 17 de novembre, general de subvencions».

Apartat 2.7: Principis de gestió del Pla de recuperació, transformació i resiliència, en el qual es modifiquen els punts següents:

2.7.2. Registre de l’autoavaluació en el sistema, que queda redactat de la manera següent:

«Les entitats locals beneficiàries seran responsables de registrar en el sistema informàtic habilitat a este efecte la comprovació de si les actuacions que integren la seua respectiva intervenció complixen els criteris establits en l’avaluació inicial o, si és el cas, si han corregit les deficiències detectades.

Una vegada aconseguits una fita o objectiu, crític o no crític, l’entitat local beneficiària registrarà en el sistema d’informació de gestió i seguiment el compliment, de manera que es generarà un certificat de compliment, i incorporarà la documentació acreditativa, atenent els requeriments de l’acord operacional o als que es reflectisquen en el sistema d’informació, si és el cas, manifestant la veracitat de la informació relativa al compliment de les fites i objectius».

2.7.3. Registre del progrés de l’execució, s’elimina el text:

«Així, el dia 11 es generaran automàticament en el sistema informàtic els informes de seguiment amb la informació actualitzada en el mes de referència».

2.7.4. Elaboració d’informes, que queda redactat de la manera següent:

«a) Informe de gestió:

Cadascuna de les entitats locals que es detallen en l’annex d’esta resolució, com a entitat executora, elaborarà el corresponent informe de gestió, prenent com a referència el model de document que els proporcionarà Turisme Comunitat Valenciana. S’haurà d’incorporar en el sistema d’informació i seguiment CoFFEE-MRR, dins del submenú «Informes», amb una periodicitat semestral, abans de la primera setmana de juliol i de gener de cada any, i l’entitat serà la responsable de la informació que faça constar.

Este informe té per objecte la formulació del resultat de cada component en termes de fites, objectius i indicadors, així com el volum de recursos emprats per a aconseguir-ho, i haurà de tindre l’estructura i contingut que establix l’article 12 de l’Orde HFP/1030/2021.

Així mateix, inclourà la declaració del compliment dels principis aplicables, la garantia del sistema de control de gestió, la utilització dels fons per als fins previstos i el compliment, exactitud i fiabilitat de la informació inclosa en l’informe, declaració de compliment que cadascuna de les entitats beneficiàries formalitzarà en els termes que s’arrepleguen en l’article 13 de l’Orde HFP/1030/2021.

b) Informe de previsions:

Segons el model de document que proporcionarà Turisme Comunitat Valenciana a les entitats locals beneficiàries, cada una d’elles formularà trimestralment un informe de previsions, en el qual s’arreplegarà el grau d’avanç i les previsions per als següents nou mesos, estructurades per trimestres, d’acord amb el que disposa l’article 12 de l’Orde HFP/1030/2021. S’haurà d’incorporar en el sistema d’informació i seguiment CoFFEE-MRR, dins del submenú «Informes», amb una periodicitat trimestral, abans de la primera setmana de març, juny, setembre i desembre de cada any, i serà responsable de la informació que faça constar.

Serà necessari que identifiquen, a més del grau d’avanç de cada intervenció, els possibles riscos d’incompliment i les desviacions respecte de la planificació, i es plantejaran accions preventives o correctores per a mitigar els riscos en relació amb el compliment dels objectius i indicadors en els termes i el calendari aprovats.

c) Informe de seguiment:

Cadascuna de les entitats locals que es detallen en l’annex d’esta resolució, com a entitat executora, elaborarà el corresponent informe de seguiment referit al mes immediatament anterior, prenent com a referència el model de document que els proporcionarà Turisme Comunitat Valenciana. S’haurà d’incorporar en el sistema d’informació i seguiment CoFFEE-MRR, dins del submenú «Informes», amb una periodicitat mensual, abans de la primera setmana de cada mes, i serà responsable de la informació que faça constar.

Arreplegarà el progrés de les fites i objectius i de l’execució pressupostària, així com la identificació dels perceptors finals de fons de cada mètode de gestió i el gasto realitzat que contribuïx a l’objectiu de transició ecològica».

2.7.5. (Compliment de l’etiquetatge verd i etiquetatge digital) passa a denominar-se «2.7.5. Compliment de l’etiquetatge verd», i queda redactat de la manera següent:

«En l’execució de la respectiva intervenció, PSTD o ACD, l’entitat local beneficiària haurà de garantir que es destina un 31,7 % dels fons transferits a actuacions que contribuïsquen a objectius climàtics i mediambientals, d’acord amb el que s’establix en l’addenda a la Decisió d’execució del Consell per la qual es modifica la Decisió d’execució del Consell (UE), de 13 de juliol de 2021, relativa a l’aprovació de l’avaluació del Pla de recuperació i resiliència d’Espanya. Les actuacions que perseguisquen un reconeixement de la seua contribució a objectius climàtics hauran de correspondre’s necessàriament amb algun dels camps d’intervenció establits en l’annex VI del Reglament (UE) 2021/241 del Parlament Europeu i del Consell de 12 de febrer de 2021, i arreplegats en l’annex 05 de l’Estratègia de Sostenibilitat Turística en Destinacions.

Així, d’acord amb el que disposa l’article 4.4 de l’Orde HPF/1030/2021, de 29 de setembre, quan l’òrgan gestor de cadascuna de les intervencions incloses en el PTSTDCV-22 estime possibles incompliments en relació amb l’etiquetatge, tant quant al desenrotllament temporal com a les previsions finals, traslladarà la seua avaluació a l’autoritat responsable».

2.7.6. Compliment del principi Do No Significant Harm (DNSH), que queda redactat de la manera següent:

«Totes les entitats locals beneficiàries s’asseguraran que cap de les mesures incloses en la seua respectiva intervenció cause un dany significatiu als sis objectius mediambientals definits en el Reglament (UE) 2020/852 del Parlament Europeu i del Consell, de 18 de juny de 2020, relatiu a l’establiment d’un marc per a facilitar les inversions sostenibles.

Per a acreditar el compliment d’esta obligació, les entitats locals aportaran una memòria o document similar en què descriguen les actuacions que realitzaran i s’incloga una avaluació favorable del compliment d’este principi, d’acord amb el model que proporcionarà Turisme Comunitat Valenciana sobre la base de la ‘Guia pràctica per al compliment del principi Do Not Significant Harm (DNSH).C14.I1 - Programa extraordinari de sostenibilitat turística en destinacions’. Sense perjuí del que s’ha indicat, s’hauran de tindre en compte les indicacions arreplegades a este efecte en la guia tècnica i en l’annex de la Decisió d’execució del PRTR de la Comissió Europea i la Guia per al disseny i desenrotllament d’actuacions concordes amb el principi de no causar un perjuí significatiu al medi ambient del Ministeri de Turisme i Indústria.

Així mateix, l’entitat local haurà d’omplir el test d’autoavaluació de l’annex II.B.4 de l’Orde HFP/1030/2021, de 29 de setembre, en relació amb el compliment dels requisits bàsics, i l’annex III.B, per a cadascuna de les actuacions que componen la intervenció.

En els instruments jurídics que elabore l’entitat local, ha de constar obligatòriament la referència al compliment del principi DNSH, a les seues condicions específiques si l’actuació del PSTD/ACD en té, i les condicions específiques derivades de l’etiquetatge climàtic, si és el cas.A més, ha d’incloure’s l’obligació d’aportar les proves pertinents per a assegurar el compliment de les condicions específiques del principi DNSH i de l’etiquetatge climàtic durant l’execució.

L’entitat local beneficiària haurà de preveure mecanismes per a assegurar que les entitats contractistes, adjudicatàries de l’encàrrec o subcontractistes complisquen el principi de DNSH.

Per a les actuacions que impliquen rehabilitació, equipaments, infraestructures, etc., caldrà tindre en compte les condicions específiques del DNSH, d’acord amb el que establix l’apartat 8 del component 14 del PRTR i la Guia per al disseny i desenrotllament d’actuacions concordes amb el principi de no causar un perjuí significatiu al medi ambient del Ministeri per a la Transició Ecològica i el Repte Demogràfic (annex IV).

En qualsevol cas, no seran finançables les activitats incloses en llista d’exclusió establida en la Decisió d’execució del Consell per a esta inversió, i s’indicarà que no seran finançables:

i) les activitats relacionades amb els combustibles fòssils, inclosa la utilització ulterior d’estos (excepte els projectes en el marc d’esta mesura relacionats amb la generació d’electricitat i/o calor utilitzant gas natural, així com amb la infraestructura de transport i distribució connexa, que complisquen les condicions establides en l’annex III de la Guia tècnica sobre l’aplicació del principi de «no causar un perjuí significatiu»);

ii) les activitats en el marc del règim de comerç de drets d’emissió de la UE (RCDE) en relació amb les quals es preveja que les emissions de gasos d’efecte d’hivernacle que provocaran no se situaran per davall dels paràmetres de referència pertinents. Quan es preveja que les emissions de gasos d’efecte d’hivernacle provocades per l’activitat subvencionada no seran significativament inferiors als paràmetres de referència pertinents, haurà de facilitar-se una explicació motivada respecte d’això. Paràmetres de referència establits per a l’assignació gratuïta de drets d’emissió en relació amb les activitats que s’inscriuen en l’àmbit aplicable del règim de comerç de drets d’emissió, segons el que s’establix en el Reglament d’execució (UE) 2021/447 de la Comissió;

iii) les activitats relacionades amb abocadors de residus, incineradores (esta exclusió no s’aplica a les accions empreses en el marc d’esta mesura en plantes dedicades exclusivament al tractament de residus perillosos no reciclables, ni a les plantes existents, quan estes accions tinguen per objecte augmentar l’eficiència energètica, capturar els gasos de fuga per a emmagatzemar-los o utilitzar-los, o recuperar materials de les cendres d’incineració, sempre que estes accions no comporten un augment de la capacitat de tractament de residus de les plantes o a una prolongació de la seua vida útil; estos detalls hauran de ser justificats documentalment per cada planta) i plantes de tractament mecanicobiològic (esta exclusió no s’aplica a les accions empreses en el marc d’esta mesura en les plantes de tractament mecanicobiològic existents, quan estes accions tinguen per objecte augmentar la seua eficiència energètica o el seu recondicionament per a operacions de reciclatge de residus separats, com el compostatge i la digestió anaeròbia de bioresidus, sempre que estes accions no comporten un augment de la capacitat de tractament de residus de les plantes o una prolongació de la seua vida útil; estos detalls hauran de ser justificats documentalment per cada planta);

iv) les activitats en les quals l’eliminació a llarg termini de residus puga causar danys al medi ambient.

Així mateix, tal com s’establix en l’apartat 8 del component 14 del PRTR per a les actuacions que impliquen rehabilitació, equipaments, infraestructures, etc., es tindran en compte les següents condicions específiques del DNSH:

– Per a la prevenció i el control de la contaminació:

«Es realitzarà una avaluació d’impacte ambiental de cadascuna de les inversions de la mesura d’acord amb la Directiva de l’EIA i la normativa nacional d’avaluació d’impacte ambiental, i s’identificaran i inclouran en el disseny de cada projecte totes les mesures de mitigació necessàries per a la prevenció i el control de la contaminació del sòl i de l’aigua.

Els components i materials de construcció utilitzats en la construcció no contindran amiant ni substàncies molt preocupants identificades sobre la base de la llista de substàncies subjectes a autorització que figura en l’annex XIV del Reglament (CE) 1907/2006 del Parlament Europeu i del Consell. Els components i materials de construcció utilitzats en la construcció que puguen entrar en contacte amb els usuaris emetran menys de 0,06 mg de formaldehid per m³ de material o component i menys de 0,001 mg de compostos orgànics volàtils cancerígens de categories 1A i 1B per m³ de material o component, prèvia prova d’acord amb CEN / TS 16859 i ISO 16052-3 o altres condicions de prova estandarditzades i mètodes de determinació comparables. A més, s’adoptaran mesures per a reduir el soroll, la pols i les emissions contaminants durant la fase d’obra i s’executaran les actuacions associades a esta mesura sempre complint la normativa aplicable vigent quant a la possible contaminació de sòls i aigua.»

– Per a la protecció i restauració de la biodiversitat i els ecosistemes:

«Quan les actuacions de rehabilitació tinguen lloc en àrees sensibles a la biodiversitat (inclosa la xarxa Natura 2000 d’àrees protegides, llocs del patrimoni mundial de la UNESCO i àrees clau per a la biodiversitat, així com altres àrees protegides) o en àrees pròximes, es requerirà el compliment dels articles 6 (3) i 12 de la Directiva d’hàbitats i l’article 5 de la Directiva d’aus.A més, quan siga preceptiu, es durà a terme una avaluació d’impacte ambiental (AIA) d’acord amb la Directiva AIA.»

– Per a mitigació del canvi climàtic:

«En la rehabilitació d’edificis es tindrà en consideració les directrius arreplegades en la Directiva (UE) 2018/844 relativa a l’eficàcia energètica dels edificis de cara al fet que siguen edificis de consum d’energia quasi nul, de manera que es permeta reduir de manera significativa el consum d’energia primària no renovable.»

– Per a adaptació al canvi climàtic:

«Les mesures de rehabilitació permetran contribuir a l’adaptació dels edificis al canvi climàtic, adoptant les solucions d’adaptació que siguen possibles en el marc de les opcions que permeta l’edificació existent i la seua protecció en cas que siguen edificis protegits, com la utilització de cobertes vegetals, tendals, zones d’ombreig…»

– Per a transició a una economia circular:

«(I) Almenys el 70 % (en pes) dels residus de construcció i demolició no perillosos (exclòs el material natural esmentat en la categoria 17 05 04 en la Llista europea de residus establida per la Decisió 2000/532 / EC) generats, en les actuacions previstes en esta inversió, serà preparat per a la seua reutilització, reciclatge i recuperació d’altres materials, incloses les operacions de farciment utilitzant residus per a substituir altres materials, d’acord amb la jerarquia de residus i el Protocol de gestió de residus de construcció i demolició de la UE.

(II) Els operadors limitaran la generació de residus en els processos relacionats amb la construcció i demolició, de conformitat amb el Protocol de gestió de residus de construcció i demolició de la UE i tenint en compte les millors tècniques disponibles i utilitzant la demolició selectiva per a permetre l’eliminació i manipulació segura de substàncies perilloses i facilitar la reutilització i reciclatge d’alta qualitat mitjançant l’eliminació selectiva de materials, utilitzant els sistemes de classificació disponibles per a residus de construcció i demolició.

(III) Els dissenys dels edificis i les tècniques de construcció donaran suport a la circularitat en el que es referix a la norma ISO 20583 per a avaluar la capacitat de desmuntatge o adaptabilitat dels edificis, com estos estan dissenyats per a ser més eficients en l’ús dels recursos, adaptables, flexibles i desmuntables per a permetre la reutilització i el reciclatge.

(IV) Quan s’instal·len aparells d’aigua, estos tindran una etiqueta de producte existent en la Unió. Per a evitar l’impacte de l’obra, s’identificaran i abordaran els riscos de degradació ambiental relacionats amb la preservació de la qualitat de l’aigua i la prevenció de l’estrés hídric, d’acord amb un pla de gestió d’ús i protecció de l’aigua».

Els condicionants de compliment del principi DNSH i l’etiquetatge han d’incloure’s en tots els instruments jurídics a través dels quals es formalitzaran els compromisos financers resultants de l’acord, en la mesura en què siguen aplicables als gastos finançables en cada instrument, de manera que s’assegure el compliment de les instruccions arreplegades en el component del pla.

Només poden rebre suport les activitats que complisquen el patrimoni comunitari i nacional en matèria mediambiental, segons el principi de la Guia tècnica (2021/C58/01) de «no dany significatiu» al medi ambient, establint una llista d’activitats i actius exclosos del finançament».

2.7.7. Prevenció, detecció, correcció i avaluació del risc de frau, corrupció i conflicte d’interés, que queda redactat de la manera següent:

«Totes les entitats locals beneficiàries que es detallen en l’annex d’esta resolució hauran de complir les obligacions següents:

1. Disposar d’un pla de mesures antifrau que els permeta garantir i declarar que, en el seu respectiu àmbit d’actuació, els fons rebuts s’han utilitzat de conformitat amb les normes aplicables, en particular, pel que fa a la prevenció, detecció i correcció del frau, la corrupció i els conflictes d’interessos, d’acord amb el que disposa l’article 6 de l’Orde HPF/1030/2021, de 29 de setembre.

2. Prendre les mesures necessàries per a la prevenció, detecció, correcció i avaluació del risc de frau, corrupció i conflicte d’interés, la formalització de la declaració d’absència de conflicte d’interessos (DACI) i la disponibilitat d’un procediment per a abordar estos conflictes d’interessos en el marc del Reglament (UE) 2021/241 del Parlament Europeu i del Consell, de 12 de febrer de 2021.

Especialment, s’asseguraran que no existisca conflicte d’interés en els receptors finals de les ajudes, incloent en els expedients que es tramiten els informes o declaracions responsables necessàries, segons corresponga i aplicant la normativa reguladora dels conflictes d’interés en el cas de detectar-los.

En tot procediment de contractació o de concessió de subvencions la convocatòria de les quals s’haja publicat a partir del 26 de gener de 2023, es realitzarà l’anàlisi sistemàtica i automatitzada del risc de conflicte d’interés mitjançant MINERVA, o la ferramenta informàtica que el substituïsca, en compliment del que s’establix en l’Orde HFP/55/2023, de 24 de gener, relativa a l’anàlisi sistemàtica del risc de conflicte d’interés en els procediments que executen el Pla de recuperació, transformació i resiliència.

3. Omplir el model de l’annex II.B.5 de l’Orde HFP/1030/2021, de 29 de setembre, en el qual s’arreplega un qüestionari d’autoavaluació relatiu a l’estàndard mínim, i assegurar-se de complir l’annex III.C, que arreplega una referència orientativa sobre mesures de prevenció, detecció i correcció del frau, corrupció i conflictes d’interessos.

4. Comptar amb la seua pròpia ferramenta d’avaluació de riscos, segons s’indica en la Guia per a l’aplicació de mesures antifrau en l’execució del PRTR del Servici Nacional de Coordinació Antifrau».

Apartat 2.8: Seguiment d’execució de les intervencions finançades, que queda redactat de la manera següent:

«El seguiment de les actuacions es farà d’acord amb el sistema informàtic habilitat a este efecte, segons el que s’establix en l’article 3 de l’Orde HFP/1030/2021, de 29 de setembre.

Totes les entitats locals que es detallen en l’annex a esta resolució seran responsables de mantindre permanentment actualitzada en el sistema informàtic la informació relativa al compliment de les fites i objectius que li corresponga, així com la resta d’exigències incloses en el Reglament (UE) 2021/241 del Parlament Europeu i del Consell, de 12 de febrer de 2021, i incorporaran la documentació justificativa pertinent, atenent els requeriments de les disposicions operatives o a les que es reflectixen en el sistema d’informació, si correspon, de manera que l’entitat decisora puga realitzar el seguiment, en temps real, de la mesura de la qual és responsable, tant quant al grau d’avançament en la consecució de les fites i objectius, com quant al compliment de la resta d’exigències.

El procediment, format i periodicitat de la informació de seguiment de l’assoliment de les fites i objectius, i de l’execució comptable dels gastos generats en el desenrotllament de cadascuna de les intervencions integrades en el PTSTDCV-21 ha de complir el que disposa l’Orde HFP/1031/2021. La informació dels indicadors de compliment de les fites i objectius en curs i dels seus mecanismes de verificació haurà d’estar actualitzada en el sistema informàtic amb el resultat dels mesuraments corresponents a l’últim dia de cada mes de referència no més tard del dia 10 del mes següent.

Una vegada registrat en el sistema informàtic el compliment d’una fita o objectiu crític o no crític, es generarà el certificat de compliment, que haurà de ser firmat per l’òrgan gestor de l’entitat executora del pla.

Els òrgans responsables de la gestió de les ajudes d’estes entitats beneficiàries hauran de remetre a Turisme Comunitat Valenciana, qualssevol informes addicionals que se sol·liciten incloent la informació necessària per a la justificació de les actuacions. Així mateix, hauran de complir qualsevol requeriment que s’aprove amb caràcter general per a l’execució i compliment del PRTR.

Quant a la remissió de la informació sobre perceptors finals dels fons (beneficiaris de les ajudes, contractistes i subcontractistes), les entitats locals beneficiàries hauran d’aportar la informació sobre la identificació del perceptor dels fons: el nom del perceptor final dels fons, el nom del contractista i del subcontractista, si és el cas, i les dates de naixement dels titulars reals del perceptor dels fons o del contractista, així com una llista de mesures per a l’execució de reformes i projectes d’inversió en el marc del PRTR, juntament amb l’import total del finançament públic d’estes mesures i que indique la quantia dels fons desemborsats en el marc de l’MRR i d’altres fons de la Unió per a complir l’exigència de l’article 22.2.d del Reglament (UE) 2021/241 del Parlament Europeu i del Consell, de 12 de febrer de 2021.

Igualment, les entitats locals beneficiàries hauran de subministrar la programació de recursos, segons la distribució temporal de compliment de fites i objectius del PRTR, així com la previsió pressupostària per a tot el període temporal del Pla necessària per a l’execució de les mesures en què participe. A este efecte, el sistema habilitarà els camps per a arreplegar estes previsions des de 2020 fins a 2026».

Apartat 2.9. (Comissió de seguiment del PTSTDCV-21) passa a denominar-se «2.9. Supervisió i seguiment del PTSTDCV-21», i queda redactat de la manera següent:

«D’acord amb la Resolució de 29 de desembre de 2023, de la Secretaria d’Estat de Turisme, per la qual es publica l’Acord de la Conferència Sectorial de Turisme, de 21 de desembre de 2021, modificat per l’Acord de la Conferència Sectorial de Turisme de 29 de desembre de 2023, el Ministeri d’Indústria i Turisme, a través de la Secretaria d’Estat de Turisme, realitzarà el seguiment i control de l’aplicació dels crèdits a fi de comprovar la destinació específica per a la qual van ser transferits i la seua adequada execució, segons els mecanismes de verificació establits.

Es crearà una comissió bilateral de seguiment per a cada pla territorial en la qual participarà la Secretaria d’Estat de Turisme i Turisme Comunitat Valenciana en les seues funcions de coordinació del programa en l’àmbit de la Comunitat Valenciana. En esta comissió es controlarà el desenrotllament de les inversions, l’execució del gasto i el compliment de les fites de cadascuna de les intervencions que componguen el pla territorial. En estes reunions, podran participar, a petició de qualsevol dels membres de la comissió, les entitats executores o, si és el cas, instrumentals dels diferents instruments d’intervenció inclosos en el pla territorial per a aclarir els aspectes que es consideren necessaris.

Com a mecanisme de supervisió i seguiment, Turisme Comunitat Valenciana podrà convocar comissions mixtes amb cada entitat executora o, si és el cas, instrumental de cada intervenció englobada en el PTSTDCV-21. En estes es farà una revisió de l’estat de situació general del PSTD o de l’ACD i, en cas que n’hi haguera, s’estudiaran les sol·licituds de modificació de la intervenció i s’aprovaran les que siguen considerades menors, és a dir, aquelles que no afecten el pressupost entre eixos, segons els criteris establits per la Secretaria d’Estat de Turisme en la seua qualitat d’entitat decisora.

En el cas que les modificacions sol·licitades siguen considerades no substancials, entenent-se com a tals aquelles que afecten el pressupost entre eixos (increment o reducció del pressupost), a l’etiquetatge climàtic o DNSH, o que suposen la creació o supressió d’actuacions, la comissió bilateral de seguiment serà la competent per a estudiar-les i aprovar-les, i es podrà requerir a l’entitat local una sol·licitud motivada d’estes modificacions.

En el cas que les modificacions sol·licitades siguen considerades substancials perquè afecten l’objectiu general del PSTD o ACD, suposen un canvi en l’entitat beneficiària dels fons o afecten el pressupost total de la respectiva intervenció, estes s’aprovaran en conferència sectorial, i es podrà requerir a l’entitat local una sol·licitud motivada d’estes modificacions»

Apartat 2.10. Justificació dels fons transferits, que queda redactat de la manera següent:

«Les entitats locals beneficiàries justificaran l’execució dels fons transferits davant de Turisme Comunitat Valenciana en el termini d’1 mes a comptar de la data de finalització del termini d’execució esmentat en l’apartat 2.2 d’esta resolució. No obstant el que s’ha indicat, es requerix a les entitats locals que justifiquen les seues actuacions a mesura que finalitze l’execució d’estes.

A este efecte, serà necessària l’aportació de la documentació següent:

1. Memòria d’actuació justificativa del compliment de les condicions i de la finalitat per a la qual es van assignar els fons, amb la descripció de manera detallada dels aspectes següents:

Grau de compliment de les fites i objectius respecte dels fixats inicialment o, si correspon, revisats.

Cost real de la mesura respecte del cost estimat inicialment o revisat.

Descripció de la mesura i mode d’implementació, mecanismes de control aplicats en la seua execució.

2. Memòria econòmica sobre el cost de les actuacions realitzades, amb el contingut següent:

2.1. Certificat de la persona titular de la intervenció o secretaria-intervenció amb el contingut mínim següent:

Que l’import del fons transferit (identificació de l’actuació pagada amb este) ha sigut registrat en la comptabilitat.

Que la relació de gastos que s’adjunta en la declaració responsable correspon a actuacions finançades, justificades mitjançant factures o altres documents comptables de valor probatori equivalent, i que han sigut efectuades i pagades dins dels terminis establits en la convocatòria de la subvenció i les bases reguladores.

Que l’objecte subvencionat ha sigut executat d’acord amb l’Estratègia del Programa extraordinari de plans de sostenibilitat turística en destinacions i la resta de normativa aplicable.

Que la documentació original acreditativa dels gastos realitzats es troba a la disposició de l’òrgan concedent, de Turisme Comunitat Valenciana, de la Intervenció General de la Generalitat, de la Sindicatura de Comptes, de la Intervenció General de l’Administració de l’Estat, del Tribunal de Comptes, de la Comissió Europea, del Tribunal de Comptes Europeu, de l’OLAF i de la Fiscalia Europea i de tots aquells òrgans de control competents.

2.2. Una relació numerada dels gastos realitzats justificatius de la subvenció atorgada amb identificació del creditor o creditora, el número de factura, la descripció de la factura on es concreten els conceptes que inclou, d’acord amb el projecte presentat i d’esta resolució d’atorgament, la data d’emissió, la data de pagament efectiu i l’import que es justifica en cada document, desglossant import base, IVA i import total.

3. Documentació tècnica de la intervenció realitzada, documentació on haurà de constar una descripció del desenrotllament de la inversió i on ha de constar també desglossat un resum del cost total de l’actuació.

4. Fotografies dels cartells anunciadors, així com de les plaques permanents, de la intervenció executada normalitzant i incloent l’emblema de la Unió Europea i els logotips corresponents segons el Manual aplicable de la marca dels fons europeus NextGenerationEU.

5. En els casos en què les actuacions justificades corresponguen a l’execució d’obres, s’adjuntarà certificació.

6. Si correspon, justificació documental de l’ocupació creada per a la realització de l’activitat, consistent en el contracte de treball, els documents relació nominal de treballadors (RNT) i rebut de liquidació de cotitzacions (RLC) o una altra documentació justificativa.

Igualment, per a considerar finalitzada una intervenció és necessari que tots els elements que la constituïxen estiguen finalitzats. A este efecte s’exigirà l’acta de recepció del contracte o el document que es pot establir alternativament en compliment de les disposicions que establisca la Comissió Europea o el Ministeri d’Hisenda i Funció Pública.

Sense perjuí del que s’ha indicat, la justificació dels fons assignats per un acord de la Conferència Sectorial de Turisme de data 29 de desembre de 2023 es durà a terme d’acord amb la normativa europea i nacional aplicable als fons NextGenerationEU. La Intervenció General de la Generalitat Valenciana podrà requerir, com a justificants de la subvenció concedida, qualsevol factura, rebut, transferència bancària, certificat, nòmina o altres documents, en el marc de la normativa vigent i les instruccions aplicables».

Apartat 2.12: Publicitat de les actuacions, que queda redactat de la manera següent:

1. Estes aportacions seran objecte de publicitat en la BDNS, de conformitat amb el que s’establix en l’article 20 de la Llei 38/2003, de 17 de novembre, general de subvencions, i en el Reial decret 130/2019, de 8 de març, pel qual es regula la BDNS i la publicitat de les subvencions i altres ajudes públiques.

2. Les entitats locals que es detallen en l’annex d’esta resolució hauran de garantir la visibilitat del finançament de la Unió Europea, mitjançant el compliment de les obligacions que, en matèria de publicitat i informació, s’establixen en l’article 9 de l’Orde HFP/1030/2021, de 29 de setembre i, concretament, les següents:

Les mesures d’informació i comunicació de les actuacions que duen a terme les inversions (cartells informatius, plaques, publicacions impreses i electròniques, material audiovisual, pàgines web, anuncis i insercions en premsa, certificats, etc.), hauran d’incloure l’emblema de la Unió Europea, juntament amb el text «Finançat per la Unió Europea - Next Generation EU» i el logotip oficial del PRTR d’Espanya disponible en l’enllaç: [https://planderecuperacion.gob.es/identidad-visual](https://planderecuperacion.gob.es/identidad-visual#_blank).

Totes les convocatòries, licitacions, convenis i la resta d’instruments jurídics contindran, en l’encapçalament i en el cos de desenrotllament, la referència «PRTR - Finançat per la Unió Europea - Next Generation EU».

Caldrà assegurar el compliment del manual de marca aprovat pel Govern d’Espanya aplicable als fons Next Generation EU.

Així mateix, per a reforçar la imatge de transversalitat dels fons Next Generation a la Comunitat Valenciana serà necessari la utilització de la marca distintiva específica d’estos fons, denominada «GVANEXT - Fons Next Generation a la Comunitat Valenciana» en totes aquelles accions de comunicació, difusió i publicitat que duguen a terme les entitats locals, en el marc dels projectes o subprojectes que gestionen, finançats amb fons MRR i inclosos en el PRTR.

Per a assegurar una adequada comunicació i transparència, les entitats locals beneficiàries hauran de proporcionar informació, a través dels mecanismes que s’establisquen, sobre la publicació de qualsevol convocatòria d’ajuda o procediment de licitació per a incloure-la en la pàgina web gestionada per l’autoritat responsable.

A este efecte i per a assegurar el compliment dels requeriments establits, cada una de les entitats locals beneficiàries designarà un responsable de comunicació.

En el supòsit d’incompliment de les obligacions anteriors, sense perjuí de les responsabilitats en què incórrega la corresponent entitat local beneficiària, s’establixen les regles següents:

Si es detecta l’incompliment quan encara resulte possible l’ulterior compliment en els termes establits, Turisme Comunitat Valenciana requerirà l’entitat local afectada perquè adopte les mesures de difusió establides en un termini no superior a 15 dies, amb l’advertiment de les conseqüències que puga portar aparellades el seu incompliment.

Si, per contra, no resulta possible el seu compliment en els termes establits, per haver-se dut a terme ja les activitats afectades per estes mesures, Turisme Comunitat Valenciana podrà establir mesures alternatives, sempre que estes permeten fer difusió del finançament públic rebut amb el mateix abast que les inicialment acordades.

Apartat 2.13: Altres requisits i obligacions exigibles, que queda redactat de la manera següent:

«Altres requisits que han de complir totes les entitats locals que es detallen en l’annex d’esta resolució són els següents:

1. No incórrer en cap de les circumstàncies que establix l’article 13 de la Llei 38/2003, de 17 de novembre, general de subvencions.

2. Estar al corrent de les obligacions tributàries davant de la Generalitat Valenciana i de l’Estat i de les obligacions davant de la Seguretat Social.

3. No haver sigut sancionada, per resolució ferma, per la comissió d’infracció greu en matèria d’integració laboral de discapacitats o molt greu, en matèria de relacions laborals o en matèria de seguretat i salut en el treball, durant els dos anys anteriors a la convocatòria, de conformitat amb el text refós de la Llei sobre infraccions i sancions en l’orde social, aprovat pel Reial decret legislatiu 5/2000, de 4 d’agost o, si ha sigut sancionada, ha d’haver aplicat les mesures correctores previstes i haver abonat les quantitats requerides per a este concepte.

4. No haver sigut mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o de gènere. Així mateix, ha de respectar el que establix l’article 48 de la Llei orgànica 3/2007, de 22 de març, per a la igualtat efectiva de dones i hòmens, relatiu a les mesures específiques per a previndre la comissió de delictes i altres conductes contra la llibertat sexual i la integritat moral en el treball i la Llei 9/2003, de 2 d’abril, per a la igualtat entre dones i hòmens.

5. Procedir al reintegrament a Turisme Comunitat Valenciana de les quantitats percebudes i, si és el cas, els interessos de demora corresponents des del moment del pagament dels fons fins a la data en què s’acorde la procedència del reintegrament, en els supòsits previstos en l’article 37 de la Llei 38/2003, de 17 de novembre, general de subvencions, entre les quals destaquen la no realització de l’activitat que fonamenta la transferència del fons, així com l’incompliment de l’obligació de justificació.

Així mateix, són procedents altres supòsits de reintegrament dels fons per les seues especials condicions:

D’acord amb l’article 7.7a de la Llei 31/2022, de 23 de desembre, de pressupostos generals de l’Estat per a l’any 2023, i els articles 37 i 46 del Reial Decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del PRTR, els ingressos rebuts procedents de l’MRR estan legalment afectats per a finançar cadascun dels plans extraordinaris de sostenibilitat turística en destinacions integrats en el component 14 dins del PRTR, amb el grau de detall especificat en este.

En cas de no realitzar-se el gasto o en cas d’incompliment total o parcial dels objectius previstos, l’entitat local responsable de l’execució del Pla haurà de reintegrar els fons rebuts a Turisme Comunitat Valenciana. Podrà ser causa de reintegrament quan l’incompliment de les fites impedisca el retorn dels fons europeus al Tresor en el cas que no es puga garantir el compliment dels objectius globals compromesos per al component 14 del PRTR.

Comportarà la devolució total o parcial de l’ajuda adjudicada:

– No aconseguir, en tot o en part, les fites o objectius previstos: Reintegrament almenys quan l’incompliment impedisca el retorn de fons europeus al Tresor i en l’import del retorn no percebut en relació amb les mesures de la responsabilitat de cada entitat local.

– Que no puga acreditar-se l’assoliment dels objectius per falta de fiabilitat dels indicadors reportats: Reintegrament almenys quan l’incompliment impedisca el retorn de fons europeus al Tresor i en l’import del retorn no percebut en relació amb les mesures de la responsabilitat de cada entitat local.

– Qualsevol irregularitat que afecte mesures sota la seua responsabilitat determinada en qualsevol control dut a terme per autoritats nacionals o comunitàries que recaiga sobre aquelles i que impedisca el retorn de fons al Tresor: Reintegrament de l’import del retorn no percebut en relació amb les mesures de la responsabilitat de cada entitat local.

– No utilització de les quantitats rebudes per a les mesures per a les quals es van transferir: Reintegrament de fons a Turisme Comunitat Valenciana per l’import indegudament utilitzat.

L’incompliment per part de l’entitat local beneficiària de les obligacions relacionades en esta resolució, així com la concurrència dels supòsits previstos en l’article 37 de la Llei 38/2003, de 17 de novembre, general de subvencions; en altres normes bàsiques, i en la Llei 1/2015, de 6 de febrer, d’hisenda pública, del sector públic instrumental i de subvencions, donarà lloc, en cas de no esmenar-se, a l’inici d’un procediment de reintegrament per la totalitat de les quantitats percebudes i a l’exigència de l’interés de demora corresponent des del moment del pagament de la subvenció, d’acord amb el que s’establix en l’article 37 de la Llei 38/2003, de 17 de novembre, general de subvencions.

El Programa extraordinari de sostenibilitat turística en destinació 2021-2023 és un mecanisme acordat entre el Govern d’Espanya i la Comissió Europea, que porta associats compromisos d’execució estrictes que han sigut exigits per la Comissió Europea i negociats pel Govern, així com requisits per a l’aplicació dels fons vinculats a l’etiquetatge verd i digital, al principi DNSH, al règim d’ajudes d’Estat i a les disposicions del Reglament (UE) 2021/241 del Parlament Europeu i del Consell de 12 de febrer de 2021 pel qual s’establix l’MRR i la resta de la normativa aplicable. El compliment d’estos compromisos és obligatori, de manera que el seu incompliment pot comportar la retirada del finançament per part de la Comissió Europea i la cancel·lació del programa.

Derivat de l’obligatorietat de complir els compromisos d’execució anual dels PSTD, es reconeix que el compliment dels terminis establits en l’establiment anual del pla territorial és inexcusable. En cas de retard per part d’alguna entitat local, Turisme Comunitat Valenciana podrà prendre mesures extraordinàries com la reassignació de partides d’inversió entre entitats locals o dins de la comunitat autònoma, de manera que s’eviten penalitzacions a escala nacional. Es comunicarà prèviament a les entitats locals afectades».

Qualsevol referència a «Turisme CV» que figure en la Resolució de 24 d’octubre de 2022 d’esta mateixa presidència ha de considerar-se reemplaçada per «Turisme Comunitat Valenciana».

Qualsevol referència a «SETUR» que figure en la Resolució de 24 de maig de 2022 d’esta mateixa presidència ha de considerar-se reemplaçada per «Secretaria d’Estat de Turisme».

*Segon*

S’incorpora el resolc tercer amb el títol de «Protecció de dades» amb la redacció següent:

«Les entitats beneficiàries estan obligades a complir el Reglament (EU) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garanties de drets digitals».

*Tercer. Ordenar la publicació*

La present resolució es publicarà en el DOGV, amb efectes de notificació, d’acord amb el que s’establix en l’article 45.1 de la Llei 39/2015, d’1 d’octubre, del procediment administratiu comú de les administracions públiques.

Contra esta resolució, que esgota la via administrativa, es pot interposar un recurs potestatiu de reposició davant de la presidenta de Turisme Comunitat Valenciana en el termini d’un mes a comptar de l’endemà de ser publicada, d’acord amb el que es disposa en els articles 123 i 124 de l’esmentada Llei 39/2015. En tot cas, es pot interposar un recurs contenciós administratiu davant dels jutjats contenciosos administratius de València en el termini de dos mesos a comptar de l’endemà de ser publicada, segons el que s’establix en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o qualsevol altre recurs que es considere oportú.

  

València, 24 d'octubre de 2024

Nuria Montes de Diego

Presidenta de Turisme Comunitat Valenciana